**7 ЯНУАРИ 2025 г.**

**Наказателно дело от общ характер №238/2024 година – 10:00 часа**

На 07.01.2025 година, състав на Плевенски окръжен съд разгледа наказателно дело №238/2024 година, образувано срещу М.П.М., роден 1992 година, обвинен в това, че на 23.08.2023 година, в град Плевен, държал с цел разпространение високорискови наркотични вещества - марихуана, в дома си в квартал „Сторгозия“.

Обвиняемият е осъждан многократно за престъпления с предмет наркотични вещества.

За престъплението, за което е привлечен като обвиняем по делото, е предвидено наказание лишаване от свобода от пет до петнадесет години и глоба от 20 000 до 100 000 лева.

В провелото се днес съдебно заседание са разпитани вещите лица изготвили експертизи по делото. Тъй като защитата на подсъдимия е имала искания за събиране на още доказателства, съдебното следствие не е приключило и делото е отложено. Следващото съдебно заседание е насрочено за 13.02.2025 година от 10:00 часа.

**Наказателно дело от общ характер №819/2024 година – 10:00 часа**

На 07.01.2025 година се проведе първото разпоредително заседание по наказателно дело №819/2024 година, образувано срещу двама обвиняеми с инициали Ю.К.Н. от град София и М.Т.М. от град Плевен.

На 25.02.2018 година, на пътя Бяла-Ботевград, обходен път на град Долни Дъбник, при управление на товарен автомобил, подсъдимият М.Т.М. предприел изпреварване, като навлязъл в срещуположното пътно платно, където се движела подсъдимата Ю.К.Н., управлявайки лек автомобил със скорост от 100 км/ч. Двата автомобила се ударили в задната лява част, от което лекият автомобил се завъртял и последвал втори удар с друг лек автомобил движещ се по същия път. В следствие на този втори удар, на водача на третия автомобил били причинени травматични увреждания, които довели до неговата смърт, а на пътничка в същото МПС била причинена средна телесна повреда.

Обвинителният акт е постъпил в Окръжен съд – Плевен на 18.11.2024 година. Съдебното заседание е насрочено като разпоредително.

Не е даден ход на делото, тъй като не се е явил защитникът на подсъдимия, поради здравословни причини. Това е наложило отлагане на разпоредителното заседание. Следващото ще се проведе на 23.01.2025 година от 10:30 часа.

**Връзки с обществеността 7 януари 2025 г.**

**e-mail:** **os\_press@abv.bg**